Odpustenie dlhov - sklamanie v roku odpustkov 2000

Bratislava - 13.10.2000 (TK KBS)  Minister financií Rakúska Karl-Heinz
Grasser pri ostatnom summite Svetovej banky a Medzinárodného menového fondu
oznámil, že spolkovej vláde a parlamentu ešte na jeseň navrhne schválenie
zákona o riešení zadĺženosti. Konkrétne sa tým má rakúsky príspevok do
multilaterálneho fondu na zrušenie zadĺženosti najchudobnejších krajín
zabezpečiť z národného rozpočtu.

Na spoločnom podujatí organizácií pomoci rozvojovým krajinám sa zúčastnila
aj hovorkyňa kampane 16 cirkevných zariadení v odpustkovom roku 2000 Martina
Neuwirthová. Na diskusii s názvom “Pražský pád kasy” kritizovala vleklý
postup riešenia zadĺženosti.

Walter Rill, ktorý Rakúsko mnohé roky zastupoval u Svetovej banky potvrdil,
že v Prahe sa neschválili žiadne revolučné závery. Hlavným bodom v Prahe
bolo definovanie budúcej úlohy Menového fondu.

“V ostatných 10 rokoch sa chudobní stali ešte chudobnejšími a bohatí
bohatšími,” vyslovil sa zasa Bruce Rich z Organizácie na ochranu životného
prostredia z USA a zdôraznil: “Prezident Svetovej banky James Wolfesohn síce
dňom nocou ubezpečuje, že je tu len pre chudobných, v reálnej politike však
sleduje úplne iné ciele.

Napríklad za 4 roky jeho úradovania plynuli vo veľkej miere peniaze Svetovej
banky k súkromným podnikateľom priemyselných krajín. Tak napríklad v
bulharskej Sofii sa postavil hotel Hilton s kreditom tejto banky. “Čo pomôže
5-hviezdičkový hotel chudobným?” pýta sa Rich. Okrem toho sa objekt postavil
napriek protestom občanom v jednom z posledných parkov Sofie. V Indonézii
zasa za režimu Suharta odtieklo 30 % kreditov do “tmavých vôd”. Teraz sa
diskutuje o vrátení týchto peňazí. Preto žiada Rich zodpovednosť Svetovej
banky. Ak sa nedodržia prísne sociálne a ekologické kritériá, musí banka
niesť zodpovednosť.

Tlačová kancelaria Konferencie biskupov Slovenska